Hos festivalen ’Vand og Waders’ fik de lidt mere vand, end de havde håbet.

I denne weekend er en ny vandfestival ved navn ’Vand og Waders’ løbet af stablen i byerne Sæby, Hals og Asaa. Festivalen har til formål at forlænge sæsonen og trække flere turister til byerne ved Kattegatkysten. Sejt initiativ Stinne Engbjerg og hendes to børn er nogle af dem, som har valgt at bruge søndagen ved Sæby havn. Her er Stinne Engbjergs datter Sigrid blevet vild med at stå på SUP board. -	Jeg synes, det er et sejt initiativ at skabe noget fokus på alt det sjov, man kan lave på vandet, pointerer Stinne Engbjerg. Festivalen byder på hele 140 aktiviteter hen over weekenden. Udover stand up paddle er der blandt andet harmonikamusik, folkedans og guidet fisketure. Regnen udfordrer Turistorganisationen Destination NORD er initiativtagerne bag eventet, og de håber, at den nye festival bidrager til flere turister udenfor sæsonen. -	Man kan jo ofte have nogle rigtig gode sensomre i august og september, konstaterer Anne-Grethe Kramme, der er Head of Business Development hos Destination NORD. Festivalen har dog været udfordret af regnvejr. -	Eventet hedder jo ’Vand og Waders’ og sagt med et glimt i øjet, så var der brug for det i fredags, griner Anne-Grethe Kramme. Vejret har de også bemærket hos SUP Sæby, som er en af de foreninger, der har deltaget alle tre dage. -	Al start er svær. Dermed ikke sagt at det ikke er gået godt, for det er det. Men med gråt og trist vejr den ene dag og en arbejds- og skoledag den anden, så er det søndag, der brænder igennem, og det kan vi måske lære af, påpeger kasserer i SUP Sæby, Hasse Christensen. Se hele indslaget herunder: Skal blive mere fast Trods ubuden regn er Hasse Christensen fortrøstningsfuld, når det kommer til håbet om flere turister i Sæby. -	Kan vi få det ind som en fast del af programmet for vores aktiviteter sommeren igennem, så skal der nok komme flere til, pointerer han. Flere turister eller ej, så får SUP Sæby muligvis snart et nyt medlem i klubben. -	Vi skal i hvert fald undersøge, hvad mulighederne er, for at Sigrid kan starte til stand up paddle, fastslår Stinne Engbjerg, mens hendes datter Sigrid stadig er i fuld gang på vandet.